Zajac, Pavol, poslanec NR SR (2013-10-29):
Druhá odpoveď, ktorú som dostal na moju, na moju interpeláciu, bola na pána ministra Jána Richtera. Najprv otázka, aby sme vedeli, o čom hovoríme: „Vážený pán minister, ešte pred rokom ste spolu s premiérom Robertom Ficom krajčírkam, ktoré nedostali svoju mzdu a prišli o prácu v skrachovanej firme Slotex vo Vranove nad Topľou, sľúbili novú prácu pri zákazke šitia uniforiem pre viaceré ministerstvá. Taktiež ste im tvrdili, že vranovský úrad práce má rozpracované tri firmy, ktoré by mohli spustiť výrobu v priebehu dvoch až troch mesiacov. V mene šičiek z Vranova, ktoré sú stále nezamestnané, sa pýtam, kde sú tie tri firmy a kedy sa už konečne začnú šiť tie uniformy?“ Pán minister mi odpovedal, opísal mi situáciu, ako 2. septembra 2012 tieto šičky promptne úrad práce zaevidoval na úrade práce. Bolo ich 130. Následne im pomohol úrad práce v tom, že si 89 z nich našlo zamestnanie v inej textilnej firme, čiastočne na riadny pracovný pomer, až 36 na dohodu o výkone práce. Ďalej mi pán minister píše o tom, že sa jedná aj s ďalšími firmami o tom, aby tieto bývalé šičky mohli byť zamestnané v ďalších textilných firmách. Na výjazde 26. 9. 2012, keď vláda zasadala v Michalovciach, promptne prišli do Vranova nad Topľou premiér Robert Fico a minister Richter. Navštívili pobočku Sociálnej poisťovne a veľmi promptne zariadili, aby týmto krajčírkam z firmy Slotex boli postupne z garančného fondu vyplácané mzdy, ktoré im niekoľko mesiacov od tejto firmy neboli vyplácané. Premiér sa vtedy hrdil, že keď bude treba, použije aj svoju rezervu. Nebolo treba, po takejto návšteve, keď príde na pobočku Sociálnej poisťovne premiér a minister, samozrejme, poisťovňa hneď promptne začína pracovať a postupne z garančného fondu boli týmto pracovníčkam vyplatené mzdy. Ale premiér a pán minister si neodpustili populizmus, aby pred týmito ženami, pred médiami nepovedali, a povedal to najprv premiér, že sú tu ministerstvá, ktoré potrebujú, aby sa šili uniformy, a následne pán minister Richter povedal, áno, v týchto prázdnych priestoroch, treba ich zaplniť šijacími strojmi, aby tieto pracovníčky mohli šiť tieto uniformy pre ostatné ministerstvá. Nuž, hneď viacerí, keď sme to vtedy počuli, sme povedali, čistý populizmus. Čistý populizmus. Veľmi dobre vieme, že žiadne ministerstvo nemôže dať šiť uniformy priamym zadaním a musí ísť cez verejné obstarávanie. Vedel to aj premiér Fico, ale on veľmi rád používa tento populizmus. Veľmi dobre vie, že pri verejnom obstarávaní sa nedá zariadiť, alebo teda keď on to vie, podľa mojich informácií nemalo by to tak byť, aby vedel tú zákazku dať priamo určitej firme. A už vôbec nie takej firme, ktorá ešte len vznikne a nasťahuje sa do priestorov a zamestná bývalé pracovníčky, to nie je možné. Poznám veľa menších firiem textilných, ktoré šijú aj dneska uniformy, veľakrát nie pre ministerstvá na Slovensku, ale veľakrát pre rôzne štátne organizácie v zahraničí. A tieto firmy sú spokojné s prácou našich textilných firiem, ale tieto firmy by samé boli nahnevané, keby vláda dala priamym zadaním takúto zákazku nejakej firme. Áno, musí sa to diať cez verejné obstarávanie. Chcem sa spýtať v tejto súvislosti, pán minister, čo robila finančná správa, Sociálna poisťovňa, úrad práce, keď tento dlh od tejto firmy, ktorá nielenže nevyplácala mzdy, ale neplatila ani dane a odvody, čo robili všetky tieto inštitúcie? Len dlh na Sociálnej poisťovni bol vtedy 360-tisíc. Už aj médiá informovali o tom, že tieto pracovníčky nedostávajú mzdu, že Sociálna poisťovňa nedostáva odvody, prečo niečo nerobili všetky tieto organizácie? Prečo, keď ja som počul o tom, že, alebo prečítal som si v médiách, že sa to deje, som navštívil túto firmu bez kamier, bez médií, stretol som sa so šéfkou odborov aj s ďalšími pracovníčkami, a keď mi popisovali tú situáciu a hovorili mi o tom, že ich majiteľ posiela na celozávodnú dovolenku, a už tušili, že jeho záujmom je hlavne vyviesť tie stroje z tej fabriky do Rumunska, kde chce preniesť celú výrobu, a ich nevyplatiť. Vtedy po porade s nimi som im radil, aby uskutočnili okupačný štrajk, aby neodišli na túto celozávodnú dovolenku. Samozrejme, časť pracovníčok to chcela urobiť, časť sa bála, časť chcela odísť na celozávodnú dovolenku. Oni odišli na celozávodnú dovolenku a následne v piatok podvečer boli pristavené ku fabrike rumunské kamióny, nakladané stroje. Aj vtedy som informoval médiá aj spravodajskú televíziu, nech si to prídu natočiť. Áno, vyčítam si to, mal som asi volať políciu. Ale čo robili všetky štátne organizácie, keď to nechali v takom štádiu? Potom, samozrejme, zatiahne garančný fond, podnikatelia, podnikateľa z Talianska už nikto nenájde. Zase v tejto odpovedi som bol veľmi sklamaný, že som nenašiel žiadne slová o tom, že šiť uniformy sa dá len cez verejné obstarávanie, a preto to nebolo možné, a preto tie pracovníčky úrad práce pomohol zamestnať v inej textilnej firme. Preto som nespokojný s touto odpoveďou, a takisto chcem dať hlasovať o tejto odpovedi. Tretia otázka, ktorú som položil, interpelácia, bola na ministra vnútra Roberta Kaliňáka. Najprv otázka: „Pán minister, na základe skúseností z minulých volieb do orgánov VÚC v Prešovskom kraji, ale aj volieb do orgánov miest a obcí je predpoklad, že aj blížiace sa voľby do orgánov samosprávnych krajov budú poznačené kupovaním hlasov voličov. Od septembra 2012 je však táto aktivita trestným činom, keďže novela Trestného zákona už obsahuje aj paragraf o volebnej korupcii. Za volebnú korupciu sa považuje ponuka alebo prísľub úplatku voličovi za to, že bude voliť alebo nebude voliť určitým spôsobom. Rovnako sa volebnej korupcie dopúšťa ten, kto niekoho nabáda, aby nevolil alebo sa nezúčastnil na voľbách. Moja otázka: Aké preventívne opatrenia urobí Ministerstvo vnútra Slovenskej republiky a Policajný zbor na zabezpečenie zákonnosti volieb do orgánov VÚC v Prešovskom kraji, kde v minulosti dochádzalo ku kupovaniu voličských hlasov?“ Pán minister mi odpovedá pomerne štandardne. Popisuje mi, čo polícia všetko urobí, aké opatrenia prijala. Píše sa tam, že bude zabezpečená zvýšená činnosť hliadok Policajného zboru na miestach, na ktorých by mohlo dôjsť k porušeniu zákona, ako aj zabezpečený výkon služby policajtov z Národnej protikorupčnej jednotky, Národnej kriminálnej agentúry Prezídia Policajného zboru. Očakával som takúto pomerne štandardnú odpoveď. Pevne verím, že polícia vykonáva aj činnosti, ktoré nemôže ani takto verejne oznámiť ani poslancovi Národnej rady, ale v súvislosti s kupovaním vo voľbách VÚC v Prešovskom kraji musím informovať kolegyne a kolegov o tom, ako prebiehajú voľby v Prešovskom kraji. Voľby do VÚC v Prešovskom kraji prebiehajú ako nákup hlasov v rómskych osadách, ako keby to bolo v supermarkete. Očakávame štvrté voľby do VÚC, takže veľmi stručne, v roku 2001 stačilo niektorým, že zvážali autobusmi Rómov z rómskych osád a dali im nejaké klobásy. V roku 2005 už sa to dialo za finančnú hotovosť, aj preto som v roku 2005 ako okresný predseda KDH podal trestné oznámenie na páchateľov za kupovanie hlasov. Boli vtedy určité dôkazy, podozrenia, výpovede. Polícia toto trestné oznámenie zastavila, lebo kupovanie hlasov vtedy nebol trestný čin. V roku 2009 už sa to dialo masívne. Masívne sa nakupovalo v rómskych osadách. Rómovia chodili v tisícoch voliť. V druhom kole volieb som strávil celý deň v teréne v našom okrese Vranov nad Topľou, spolu so mnou bol novinár z denníka Korzár, ale aj ďalší aktivisti z tretieho sektoru. Nestačili otvárať oči, čo sa dialo. Pomocou jednoduchej analýzy a priebehu výsledkov – a pevne verím, že aj vtedajší minister Kaliňák, lebo aj vtedy bol ministrom Robert Kaliňák, ktorý má určite oveľa viacej informácií ako my tu všetci – sa dá jednoducho zistiť a poukázať na to, ako sa vtedy nakupovali volebné hlasy. Ale ani v roku 2009 to nebol trestný čin. Dámy a páni, dnes už rok a pol kupovanie hlasov je trestným činom. Idú ďalšie voľby do VÚC-ky v Prešovskom kraji a ozvala sa strana Rómskej únie na Slovensku, ktorá už avizovala, že už medzi rómskou komunitou prebieha organizovanie nákupu týchto hlasov do týchto volieb. Vyjadrili to aj v médiách. Ak je kupovanie hlasov trestný čin a niekto ho takto masívne organizuje, tak je to podľa mojej logiky organizovaná trestná činnosť, voči ktorej polícia, ministerstvo vnútra, ale aj všetky bezpečnostné zložky štátu by mali zakročiť, a ja pevne verím, že sa to tak aj udeje. Náš kandidát na župana, kandidát KDH, SDKÚ a MOST-u – HÍD Ján Hudacký napísal memorandum o férovosti priebehu týchto blížiacich sa volieb a poslal ho všetkým kandidátom na post župana v Prešove. Zatiaľ ho podpísali len ďalší dvaja, toto memorandum o férovosti volieb. Som presvedčený, že vo voľbách nemajú rozhodovať nakúpené hlasy, ale programy a riešenia. Sme členmi Európskej únie a NATO. Demokratický priebeh volieb by mal byť základom rozdelenia moci. Ak budú rozhodovať nakúpené hlasy na východnom Slovensku, hlavne v rómskych osadách, tak nie sme štandardným štátom EÚ a NATO, ale banánovou republikou. Chcem veriť tomu, že minister vnútra všetkými týmito bezpečnostnými zložkami štátu zabezpečí – aj preventívnymi opatreniami – priebeh, ale aj prípravu týchto volieb. Keďže som tam cítil určité náznaky riešenia, tak zatiaľ som s touto odpoveďou spokojný. Odpoveď na to, ako budú prebiehať voľby, nám dajú až samotné voľby. Ďakujem za pozornosť.